정조 13년 · 목
刑曹判書沈頤之啓言此玉果縣殺獄罪人高廷祿獄事也事在四月不干丁金而替當其鬪爭水相閧雖失體面自是班族寧無憤心扶執頭髮猝曳蹴踼洑役諸人俱是參看腎囊紫堅臍腹彭漲速死形症已著要害再次運置不敢拒塞卽地昏仆經夜致命則丁金之死出於廷祿之踼打更無一分疑慮而又況行檢之日已有前生宿怨之說同推之庭自服血憤曳踼之狀則結案具獄法理當然而丁金之素有胸痛忽攙入於承款之招謂之冒雨露處宿病闖發者明是杜撰何足致疑請罪人高廷祿嚴訊取服具格啓聞之意分付從之又啓言此成川府殺獄罪人張福獄事也張福之打殺楊辰甲不但屍親辰弘之所目覩參看金弘一及同伴校卒亦皆立證則獄情雖無可疑惟其屍親所供或有矛盾之語應問諸招亦有未究之端頃於本道査啓判付有反覆審究具意見狀聞之命今觀査案則從前疏漏未盡之處幾盡査詰歸正而杖打足踼鐵鞭木椎盡是張福一人之所爲則渠雖百計圖生推諉於林景春屍親辰弘目見張福之打踼其兄至以面縳之人指告官庭同行兩校決無愛憎於隨來兩卒而必以張福力證其下手者誠以情跡昭著不容掩覆也辰甲以無辜平民枉被張福之毒手仍以致命獄理到此無容更議請罪人張福另加嚴刑速卽取服從之又啓言此大丘府殺獄罪人申德允更査也招致朴達松使之緊縳渠以長斫木從後三打德允之雇奴目覩立證達松亦以德允膝蹴後背丁寧納供而屍身仰合面俱無著現傷痕之故道啓雖有惟輕之議已黑金本以無病健實之漢被人縳打死於辜限之內而口鼻穀道血汁狼藉明是捽縳蹴打震薄內損之形證則德允乃敢推諉於渠所指使之達松一辭發明終始抵賴者極爲凶頑至有令道臣嚴訊取服具意見狀聞之命矣今觀査紫則屢訊之後數次批頰始爲吐實納招渠以雇奴蔑視之心且執衣帶偸竊之贜錢兩所失必欲推出銷其門俾不得容身招達松而結縳究問則想其頭勢豈但止於批頰數次而已乎且生前之率置救療死後之行略乞和恇㥘彌縫之計綻露無餘獄理到此德允更何有發明之道乎假使已黑金露處凍餒添病致命原其本則由於德允之打蹴而口鼻穀道血汁流出崇在內損則不可遽議傳輕之典請罪人申德允依法同推期於得情敎以雇主雇奴煞有名分而率置未踰數歲偸竊物件亦不大段而犯手則犯手以此以彼難容別議從之又啓言此卽光州殺獄罪人金乺老味獄事而臣待罪本道時成案者也屠漢之必欲藏蹤自是本習而時中始以生面之人呼以這漢之稱終以輕侮之心直說屠漢之子於場市中乺老味之扶曳相閧執其腰帶三次足踼四人共證擔置邑舍下腹衝亘全女目見其痛勢一臥不動三日殞命而腎囊左右紫黯堅硬之痕若是闊大係是人命速死處則乺老味更何有發明之端而無痕之自打其胸全是杜撰傷處之不知何故語又無理而欲延晷刻之喘敢爲浮辭之計者情狀畢露請罪人金乺老味另飭訊推期於得情從之又啓言此定州殺獄罪人曺銀德獄事也朴奉岳之醉辱洞人無關銀德則替當不干之鬪終致殺死之變者固已萬萬痛惋而捽髮搗胸至有其子告官捉囚之境其下手之狼藉已著於奉岳未死之前起立足踼之狀加山同目覩於方鬪之際而腎囊被踼非但奉岳明言於其子左右腎子血癊堅硬之痕若是闊大纔經一宿遽已致死則銀德更何容喙而執臂揮拂元無手犯已是粧撰之說而乃於四年獄老之後忽又創出市人曳踼馬蹄蹴傷兩年唐瘧累日痢疾等語白地杜撰縱妻呼籲而及到行査都是虛罔究其情狀尤極凶獰罪人曺銀德嚴飭同推期於取服其妻誣罔天聽之罪令道臣各別嚴治屍親招中旣曰以膝擣胸而胸無著痕則何不更質於屍親被踼於二十六日致死於二十七日而屍親初檢之招曰二十六日被踼當日未時殞絕云者日子若是相左亦不査詰歸正且正犯初檢之供屍親覆檢之招不問其相閧日子者揆以獄理未免疏漏請初覆檢官竝推考從之又啓言此光州殺獄罪人朴正得獄事也剚腹抽肝文女之死驚慘告官請命正得之罪自服獄事雖無疑端大體證招多未究事情未盡著言根出處實合更覆而朴熉之妻先死文女今又被殺則雖或行査當問者不過朴熉及朴熺朴喆器三人而熉則以其妻之故推諉於文女熺與喆器以文女之近族推諉於熉妻終無歸正之道正得母之投水自處專由於文女之前山呼唱雖以朴熺之右袒文女亦質言於査庭卽此一歎文女之罪實合當死藉使其言出於朴熉之妻中冓醜說其所謂耳可聞而口不可道者也事在常賤不宜掛齒稱云班族變出同里至親而必欲彰惡登山呼說其心所在絕悖無倫正得之認以血讎必欲報復天理人情實所當然熉妻之說䵝黯不明文女之事彰著無餘不必以査案之未及究竟有所持疑人以淫醜之說誣衊其母則爲其子者必當憤怨欲死況有投溺而死非其命者乎聽人挽止三年隱忍渠所謂未得其便雖未必然蓄此必報之心終有手刃之擧可謂不負子職今若置之疑信之科論以償命之法恐非正倫敦風之意正得殺獄一款合有商量之道而獄體至嚴人命至重參情恕罪不敢自下擅便請上裁敎以大臣之意何如右議政金鍾秀曰文女雖與手刃正得母有異而正得母之投水專由於文女之登山呼唱則正得之手刃文女恐不當以償命律論藉令正得母眞有醜行文女之登山呼唱究其心術殺之無惜則文女之被殺亦不可謂冤枉矣敎白刑官大臣之言俱合予意自本曹傍照可擬律文分付道臣卽爲勘放頤之曰正得獄事已蒙處分而至於朴熉以其初檢招言之文曺兩女以淫行事種種相詰謂之駭擧禁其鬧端云無論虛實淫事是何等家變而只曰駭擧禁其鬧端且以同宗間戒飭之意言及文女之說於正得云其母淫行言及其子是豈但以戒飭爲言而容易發口於其子者乎曺女之自溺雖由於文女之彰說究其本則亦出於朴熉之傳說處人母子之間不善處置宜有其罪不可以一次刑勘放請朴熉更令道臣嚴處從之又啓言此鎭安縣殺獄罪人姜龍泰獄事而臣待罪本道時行推而未及具獄者也家事任長雖不可責之於常賤女人析產之未卽如計實由於形勢之不逮而徧讁之擧仍成爭閧擲其在抱之乳兒牢執其夫之腰帶顚擈門閾與之頡頏已是悖習而又況白晝祼體露臥庭中擧措駭愕厥女性行如此則其夫之乘憤下手不可專責於龍泰之無倫而毆打實狀諸招旣無明證傷處實因屍帳且欠端的道臣之以此起疑非無意見而白女之悍惡如此則爲其夫者不耐憤恨敺之踼之其勢必至又況推擠白女顚仆門閾之狀非但二女之看證龍泰亦已自伏則胸膛之狼藉傷處雖或諉之於白女之自戕左脇之紫黯堅硬其將歸之於誰某之所犯乎鬪閧翌日隣家舂米之事前川澣衣之行龍泰雖以爲自明之端一洞之人無他參證對質者不過龍泰之姨從張敬孝白女之親叔白樂臣而樂臣始以百金私和之說要爲恐喝圖賴之計末乃謟附龍泰至以瞹眛等語納供敬孝之語不足爲公證樂臣之事亦不可徵信則龍泰之遽議傳輕終非愼獄之道罪人龍泰依前同推樂臣以屍親始則索賂求和終又右袒正犯非但疑亂獄情足關倫理從重勘處之意請幷爲分付道臣敎以大臣之意何如鍾秀曰白女之手擲乳兒而執其夫之腰帶顚擈門閾與白晝裸體其罪俱殺之無惜則龍泰之踢打其妻無足怪者設令屍帳實因與證人招辭一皆十分明白恐不可與無端打殺其妻者同律矣敎日僉見俱有所據予意亦然姜龍泰施以減死之律又啓言此平壤府殺獄罪人張就漢獄事也就漢之馱紬夜行果有被劫之慮借劍藏來出於防患之意而深夜林藪聞人跫音惴惴心動之中也同執轡喫了驚㥘五同拍鞍認以搶奪遂至抽劍亂斫平生初見何有宿昔之讎怨想其事勢無怪先發而制人五同之被劍就漢之罹獄俱是不幸耳半夜行路蹤跡殊常足以致人疑懼又況無端攬忽地擊鞍以致行者之生怯剚刃者兩漢之事亦可謂自取而第於其時五同旣無犯手於人與物則牽轡鳴鞍直不過喜其逢人要與偕行之計耳就漢妄自疑怯使劍戕人若是狼藉就漢之有心無心姑無論惟彼無罪被殺之五同豈不冤甚若使五同無數二一同伴則彼同犯人奪財不得不戕殺云爾近來人心至巧以其自初取服終不變辭徑加參情恕法心論則日後暗地行兇謂無看證必當如是爲說皆欲幸逭道臣傳輕非無意見而三尺之法有難撓屈請罪人張就漢使之考覆啓聞依律處斷敎以大臣之意何如鍾秀曰近來殺獄議處之時情迹之在款似間者往往多傳生議雖仰聖上好生之大德而倘或有不當生而生者則不但被殺者之爲可矜實有乖於辟以止辟之意故臣嘗欲一陳矣至於此獄則雖主嚴之論似不得不屬之過誤殺人邊矣然則道臣傳生之論亦或無怪矣敎曰夜行遇盜必欲拚死防身常情所固然況平日旣無恩怨下手不卞誰某則其可曰知而故犯且觀前後供招一辭自服直願速死卽此尤合參恕張就漢令道伯施以過誤律勘放事分付又啓言此羅州牧殺獄罪人金仲伊獄事査啓也臣待罪本道屢行檢推又在本曹再徹議啓獄情顚末別無款晦之端而以其公證之無人元犯至今抵賴獄事尙未具案矣今於更査之後屍親指告金女金女又告金仁次次鉤引陳淑盧已成次卜妻等諸證相繼吐出仲伊執䯻足踼得才狍胸坐橋歷歷指告箇箇綻露渠雖喙長更何措說乎得才卽疲孱村氓仲伊卽豪悍官隸門前喧鬧旣云挽解其妻詬辱亦曰批頰則以豪悍之習蔑視疲孱之形豈但止於挽解而批頰乎得才妻旣欲告官則豈以渠之挽止而不爲仲伊若無手犯則躬往其家視病虛實出於何意村人結縳屍身運致亦何俛首順受而無一言乎又況執手而結爲兄弟乞和而約給三百兩難掩其所犯眞贜則忍能對面發明若無是事者然或以隣里之顏私或以官隸之威勢人皆緘口不欲對質故也蓋其三年推庭執言掉脫者卽得才之被打後再往倉所一入邑中而致死根因明是時氣云云而今當檢驗傷痕俱著要害之處致死又在辜限之內中間起動不足爲病死之明證而遘癘之說又是諸證招之所無則白地做出人孰信之旣以患癘爲說則一直歸之病死容或可也必欲移罪於甫音金敺打之狀果爲目覩等說爲招者可見其心所在査官所論爲渠所打不能往來爲甫音金所打可以往來云者可謂觀得其情狀獄理到此更無可論罪人金仲伊各別嚴訊期於取服如法處斷至於甫音金三年滯獄屢受刑訊足懲當初鬪閧之罪分揀放送之意請分付道臣從之又啓言舊獄審理爲二度而其一卽全州府吳奉太獄事也屍身雖無要害痕損一被推擠卽地殞絕不徒屍親及看證諸人所共目覩而對質者也犯者亦曰執衣領推擠則福男仆而不起云其項頸無力前後搖搖東西歪傾致死之祟在於折項明白無疑故今春道啓已以嚴訊取服議啓蒙允今者道臣以其項折之無痕損推擠之非用心有所起疑論列而諸道檢案多有此等之獄而皮坼骨折傷痕著外曾未有之皆以頭部之隨手傾搖死者之被擠卽仆爲項折之驗則獨於此囚何可以痕無擦磕形不著現爲一分疑慮之端乎伊日雨漢俱醉場酒酗呶排捽實無彼此而扼項一擠遽至殞命非特奉太之自言無心縱使死者復起亦必曰非有意故殺而人命至重三尺莫嚴雖戲殺誤殺幷置償命則今此福男之死旣非戲也亦非誤也而一手推倒瞥眼致命何可以事出無情遽議原恕乎請依前同推期於輸款從之又啓言其一卽扶安縣私奴西山獄事也錄啓之後又經更査前後道啓曹讞剖柝情法殆無餘蘊而今者道臣以本縣舊倅備論前日蓄疑之端有此開陳意見之擧其在審克之道儘合無隱之義而西山憤仲伊之許借其馬遽加批頰怒丁大之擅騎先往趕到辱說則其爲人之獰悍可以推知而韓女以屠漢之女柳匠之母爲西山平日賤視者也而猝地替當責其辱人甚至於石打西山額傷血出則以彼方生之怒氣寧或雍容而不犯乎始自東津拖至長登再次相閧拳敺面部之狀看證四人擧皆目擊而奉孫龍奉以其挽解反被鞭打韓女顚仆不省爲人負還六日委臥竟至不起則此非被殺於西山而致死於誰手乎看證諸人只見其拳敺面部傷處又是敺痕而實因之懸以被踼不過檢案之錯誤而勿論拳敺足踼死由西山的然明甚何可以實因之誤懸有所疑慮於獄情乎況且吳仁才招中或拳或足亂打厥女云則踼亦不可謂全無矣西山初以韓女以石打渠而馬驚奔逸被觸致傷爲言及到更査自知韓女之石打爲渠下手之贜案吞其石打之事做出無根之語反以爲扶上韓女於馬背墜落蹂躪於馬蹄云一時借騎之丁太猶尙追到而詈辱則辱渠打渠之韓女以何心腸扶而上馬與之同行乎頭面諸處俱無一點蹄鐵之痕而構虛爲說敢爲疑亂之計者情狀尤爲痛惋請另飭同推期於取服從之仍敎曰此獄本自疑晦更令道臣後同推時出意見嚴問又啓言此卽南平縣殺獄罪人僧悟寬獄事而臣待罪本道行檢成案者也腎囊傍脊膂下兩處傷痕俱係要害必死處而晚食後上寺日未昏致命其被踼之悍毒致傷之深重可以推知而升彥敏哲以同寺僧徒俱爲參者不得掩諱乃以悟寬執好大頭䯻跨上後背數次足踼而好大一聲卽仆不能更起之說對質立證若是丁寧而涓惠洛恩曳屍入房假作自縕爇薪房堗要使腐爛之狀歷歷指告則悟寬之踼殺好大更無可疑請嚴訊取服斯速償命之意分付從之